Document ID: /roh_data/filtered/fineweb-2-filterrobots_roh.jsonl.gz/16546

Il politicher verdliberal, Jürg Kappeler, ha proponì d'agiuntar a la summa d'investiziun la remartga che quella possia variar vers ensi ed engiu per 25%. Quai cun l'idea da far pli transparent ils custs a la populaziun che decida ils 19 da matg a l'urna davart la pendiculara nova. Il parlament ha approvà questa proposta.
Vuschs criticas hai cunzunt dà nà da las partidas da dretga PBD e PPS sco er dals Liberals che han proponì da refusar il messadi. Tranter auter cun ils arguments ch'i saja da preschentar al pievel dapli che mo ina varianta ed er dad elavurar in meglier concept da manaschi. Discussiuns hai surtut er dà davart la cundiziun, che las pendicularas ston augmentar lur chapital d'aczias da 2 sin 4 milliuns francs, sco segirtad per l'investiziun da la citad. Quella cundiziun resta dentant.
La finala ha il parlament approvà il messadi cun 11 cunter 8 vuschs tar ina abstenziun.
Ulteriuras decisiuns
Il parlament ha er approvà la midada da la furma d'organisaziun da la GEVAG en in'organisaziun dal dretg public. Plinavant ha il parlament er ditg GEA ad in credit per renovar la «Steinbockstrasse» en ina zona d'inscunter pli attractiva. Il «Haus zum Arcas» na vegn betg vendì. Il project «Haus der Chöre» ed il teater «Zapperlot» pon uschia ir en il bajetg istoric.
RR novitads 17:00